Kogukonnaveeb

Kuidas leida tasakaal kogukonna osatähtsuse ja avalike teenuste vahel?
2024-05-08 10:00 - 13:00 (Europe/Moscow)
Aeg: 8. mai 2024, kell 10.00–13.00
Koht: Põhja-Tallinna kogukonnamajas (Kari 13, Tallinn)
Seminari “Kuidas leida tasakaal kogukonna osatähtsuse ja avalike teenuste vahel?” fookuses on küsimus, kuidas avalik sektor saab luua toetavat keskkonda ja tingimusi, et piirkondlikud kogukonnad oleksid rohkem iseseisvad ning osaleksid kohaliku elu ja heaolu arendamisel.
Kogukonna ja omavalitsuste või riigiasutuste omavaheliseks paremaks toimimiseks on vaja tõstatada küsimus „mis on kogukonna tugevused, mitte mis on puudu või valesti“ (focus what´s strong, not what´s wrong). Maailmas on hulk kogemusi sellest, et kui institutsioonid aitavad kogukondadel tugevusepõhiselt areneda, hoiab see märkimisväärselt kokku avaliku sektori kulusid, aitab kaasa ühiskonna sidususele ja toimetulekule kriisides.
Kogukondade ressursipõhise arendamise mõtteviisi üks edendajatest on seminari peaesineja – Cormac Russell (Iirimaa). Ta on Chicagos DePauli ülikoolis tegutseva kogukondade arendamise põhimõtteid (ABCD) levitava instituudi liige ning arendus- ja koolitus asutuse Nurture Development asutaja ja tegevjuht. Viimase 25 aasta jooksul on ta teinud tööd 35 riigis üle maailma. Koolitades kogukondi, agentuure, valitsusväliseid organisatsioone ja valitsusi rakendama ressursipõhist lähenemist inimeste heaolu suurendamiseks ja kogukondade jätkusuutlikuks arendamiseks, toob ta oma teadmise esmakordselt ka Eestisse.
Seminaril arutlemegi koos kogukonnateadlase Cormac Russelliga, kuidas ka meie ühiskond saab liikuda teenusepõhisest elu korraldamisest vastutust võtva ja kogukondlikult toimetava ühiskonna poole.
Kellele on seminar kasulik?
Kõigile avaliku sektori esindajatele, omavalitsusjuhtidele, ametnikele, poliitikutele, valdkonna haritlastele ja tudengitele. Oodatud on ka kodanikuühiskonna, vabaühenduste ja võrgustike eestvedajad.
Kava
Päevajuhiks on Kadri Kangro
(Rõuge abivallavanem, Tallinna Ülikooli ühiskonnateaduste instituudi doktorant)
09.30 Saabumine ja tervituskohv
10.00 Sissejuhatus päevajuhilt. Tervitussõnad
10.15 Cormac Russelli ettekanne ressursipõhisest kogukondade arendamisest: miks see on oluline ja mida see tähendab avaliku sektori jaoks
11.30 Arutelu: Kuidas omavalitsused saavad kujundada keskkonda, mis aitab kaasa kogukondade ressursipõhisele arengule ja suuremale iseseisvusele?
Praktilised näited kogukondade arendamise tegevustest Eestis:

Kogukonnatöö eakate suunal Türi näitel – Anu Zinovjev, Haapsalu Kolledži magistrant
Kopli 93 parandustöökoda – Anne-May Nagel, Kopli 93 kogukonna liige, MTÜ Kriisiuuringute Keskuse kaasalgataja ja TalTechi Ragnar Nurkse innovatsiooni ja valitsemise instituudi doktorant
Logi saun – Margit Säde, Logi sauna meeskonna liige

13.00 Asume koduteele!
Seminar on osa Cormac Russelli visiidist Eestisse, mis toimub Siseministeeriumi strateegilise partnerluse “Kogukonnakeskse lähenemisviisi rakendamine 2023–2026” raames. Strateegilise partnerluse elluviimiseks teevad koostööd Tartu Ülikool (Ühiskonnateaduste Instituut), Eesti Rahvaülikoolide Liit, MTÜ Maakondlikud Arenduskeskused, Eesti Koostöö Kogu, OÜ Toimevõimendi. Cormac Russelli visiidi toimumist toetavad veel ka Eesti Kunstiakadeemia, Eesti Kultuurkapital, Tallinna Strateegiakeskus, SA Lapse Heaolu Arengukeskus.
Lisainfo
Eha Paas
Strateegilise partnerluse projektijuht
Eesti Rahvaülikoolide Liit
ehapaas@gmail.com
517 0214

Kogukond ja ABCD: kuidas avastada ja ühendada kogukonna ressursse?
2024-05-09 15:30 - 17:30
Aeg: 9. mai 2024, kell 15.30–17.30
Koht: Aparaaditehas, Armastuse saal (Kastani 42, Tartu)
🎬 Ülekannet saab vaadata siit: https://youtube.com/live/433ALunn-iM
Kogukondade arendamise ajaloos selgitasid sageli välised nõustajad välja kogukondade vajadused ja vajakajäämised, diagnoosides või maalides ette pildi, mis on ühes kogukonnas puudu ning asudes seda seejärel oma nägemuse kohaselt parandama.
Kaasaegne kogukondade arendamise lähenemine (ABCD mudel ehk asset based community development) on aga varasema lähenemise pea peale pööranud ning nihutanud fookuse sellelt, mis kogukonnas puudu ja valesti (defitsiit) sellele, mis olemas ja tugev (ressurss): focus what´s strong not what´s wrong. Keskendudes positiivsele ning leides üles oma tugevused (ressursid), saab iga kogukond ise ehitada vundamenti, millele toetuda.
Kogukondade arendamise nüüdisaegse mõtteviisi üks edendajatest on seminari peaesineja – Cormac Russell (Iirimaa). Ta on Chicagos DePauli ülikoolis tegutseva kogukondade arendamise põhimõtteid (ABCD) levitava instituudi liige ning arendus- ja koolitus asutuse Nurture Development asutaja ja tegevjuht. Viimase 25 aasta jooksul on ta teinud tööd 35 riigis üle maailma koolitades kogukondi, agentuure, valitsusväliseid organisatsioone ja valitsusi rakendama ressursipõhist lähenemist inimeste heaolu suurendamiseks ja kogukondade jätkusuutlikuks arendamiseks. Nüüd toob ta oma teadmise ka Eestisse.
Seminaril “Kogukond ja ABCD: kuidas avastada ja ühendada kogukonna ressursse?” tutvustab Cormac Russell kogukondade arendamise lähenemist, et võimestada kohalikke kogukondi, eestvedajaid ja hõlbustajaid oma kogukonna ressursse avastama ja ühendama. Russelli lähenemist ilmestavad erinevad praktilised kogemused ABCD mudeli rakendamisest Eestis.
Kellele on seminar kasulik?
Kõigile, kes tegelevad kogukondadega, on ise kogukondades eestvedajad või huvituvad kogukondade arendamisest.
Kava
Päevajuhiks on Tartu Ülikooli kogukonnatöö õppejõud ja sotsiaalse innovatsiooni teadur Dagmar Narusson
15.00 Saabumine ja tervituskohv
15.30 Sissejuhatus päevajuhilt
15.35 Cormac Russelli ettekanne
16.45 Küsimused Cormac Russellile ja arutelu
Praktilised näited kogukondade arendamise tegevustest Eestis:

Kogukonnatöö Perepesades ja Innotiimi näide Viljandist – Maarja Oviir-Neivelt, Daniel Kotsjuba, Riin Pärnamets;
ABCD testimise kogemus Siseministeeriumi strateegilise partnerluse raames Mikitamäe kogukonna näitel – Meel Valk ja Maris Andreller

17.20 Kokkuvõte päevajuhilt
17.30 Asume koduteele!
🎬 Vaata 9. mai seminari “Kogukond ja ABCD: kuidas avastada ja ühendada kogukonna ressursse?” ülekannet siit: https://youtube.com/live/433ALunn-iM
Seminar saab olema ka järelevaadatav.
Seminar on osa Cormac Russelli visiidist Eestisse, mis toimub Siseministeeriumi strateegilise partnerluse “Kogukonnakeskse lähenemisviisi rakendamine 2023–2026” raames. Strateegilise partnerluse elluviimiseks teevad koostööd Tartu Ülikool (Ühiskonnateaduste Instituut), Eesti Rahvaülikoolide Liit, MTÜ Maakondlikud Arenduskeskused, Eesti Koostöö Kogu, OÜ Toimevõimendi. Cormac Russelli visiidi toimumist toetavad veel ka Eesti Kunstiakadeemia, Eesti Kultuurkapital, Tallinna Strateegiakeskus, SA Lapse Heaolu Arengukeskus.
Lisainfo
Eha Paas
Strateegilise partnerluse projektijuht
ehapaas@gmail.com
517 0214

Veebiülekanne Cormac Russelli 9. mai seminarist "Kogukond ja ABCD"
2024-05-09 15:30 - 17:30
🎬 Vaata 9. mai seminari “Kogukond ja ABCD: kuidas avastada ja ühendada kogukonna ressursse?” ülekannet siit: https://youtube.com/live/433ALunn-iM

Hõlbustajate ja kogukondade ühiskohtumine
2024-06-15 10:30 - 17:00 | Väätsa Rahvamaja, Pikk tn 3, Väätsa, Järvamaa, Eesti
Strateegilises partnerluses siseministeeriumiga on Eesti Rahvaülikoolide Liit ja Maakondlikud arenduskeskused viinud kogukonna hõlbustajatele läbi treeningud ja testinud ressursipõhist kogukonna arendamist koos seitsme kogukonnaga. 15. juunil toimuval ühiskohtumisel on kavas omavaheline kogemuste vahetus, et mõista kuidas lähenemine toimis ja kuidas seda kohendada Eesti kogukondadele sobivaks. Kuna kohtume Väätsal, siis tuleb ka juttu Väätsa kogukonna tegemistest.
Lisainfot saab Eha Paas, ehapaas@gmail.com

Kogukonna arendajate kohtumine
2024-08-27 10:00 - 16:15
21. sajandi omavalitsus ei peaks olema vaid teenusepakkuja ja kõike eluks vajalikku
(demokraatia, usaldus, sidusus, heaolu) ei saa teenustega tagada.
Kogukonnast lähtuv omavalitsus on demokraatia hoidja
ning arendab elu dialoogis kodanikega.
Kairi Tilga, Eesti Koostöö Kogu juhataja
Teema: Kogukonnatöö omavalitsuse tasandil
Kohtumise eesmärk on üheskoos mõelda, kuidas kogukonna arendajad omavalitsuse tasandil saavad toetada kogukonnast lähtuvat tegutsemist. Otsime vastuseid küsimustele, kuidas luua usaldust, tegutsemiskeskkonda ja koostööd kogukondade ja omavalitsuste vahel?

Sihtrühm: Kogukonna arendajad, MAK vabaühenduste konsultandid, kogukonna arendamise ja sotsiaalse heaolu õppekava tudengid ja vilistlased, omavalitsustes kogukonnatöö suunal tegutsevad töötajad. Osalejate arv: 30 inimest
Koht: Kohtume Viljandis ürituste majas Hoom Amatu (aadress: Pärnu mnt 1)
👉 Tutvu ka päevakavaga.
Registreerimine: Anna enda osalemise soovist märku hiljemalt 14. augustiks järgmisel lingil: https://forms.gle/v7ukJu5cPkQYcDfC7
NB! Kohtade arv on piiratud. Korraldajal on õigus jätta inimesi ootenimekirja, lähtudes sellest, et esindatud oleksid eriosapooled

Kogukonna arendamise inspiratsioonipäev PAI
2024-09-18 10:00 - 17:00
Kogukonna Arendamise Inspiratsioonipäev ehk KAI tuleb jälle!
Inspiratsioonipäev on kohtumispaik ja ühise mõtteruumi loomise koht kogukondade arendamise vajalikkusest ja võimalustest Eestis. Oled Sa kohaliku omavalitsuse töötaja, kogukonna arendaja või eestvedaja – inspiratsioonipäevalt saad uusi tutvuseid, värskeid ideid ja teadmisi kogukonna arendamisest.
Kohtume 18. septembril Tallinnas, Ülemiste City’s (Öpiku konverentsikeskuses, aadress: Valukoja 8).
📣 Sel korral ristime KAI aga PAI-ks!
Inspiratsioonipäeval saab kuulda erinevate kogukondade lugusid, kus ühel või teisel moel on kasutatud või toetutud olemasolevatele ressurssidele. Läbi nende lugude kõlamise tahame kiita ja teha pai kõikidele Eesti kogukondade eestvedajatele ja liikmetele, kes on üles leidnud enda piirkonna ja/või inimeste tugevused!
Kõlavad lood, mille keskmes on nii inimeste endi individuaalsed ressursid – kogemused, õnnestumised ja ebaõnnestumised, uskumused, väärtused;
tugevad suhted kogukonna liikmete vahel; paikkondlik eripära ja/või ühendused/institutsioonid, kes mõistavad kogukondade rolli ja nende ressursside olulisust.
✅ Päeva jooksul kuuleb iga osaleja kokku 4 kogemuslugu, millele järgneb ühine arutelu sellest, kuidas olemasolevaid ressursse kogukonna heaks tööle panna!
✅ Avaettekande teeb Grete Arro, kes aitab meil leida vastuseid küsimusele – miks on inimesele kogukonda vaja?
Loe täpsemalt päevakavast ja anna enda osalemist soovist hiljemalt 11. septembriks märku!
🗓️ Registreeri ennast siin lehel: https://forms.gle/aeNmTJgcdVKmWFVF8
Miks osaleda?
✅ Päev täis inspiratsiooni – pane ennast valmis innustavateks näideteks Eestist, kuidas ehitada kogukonda, mis tuleb muutuste ja kriisidega paremini toime
✅ Saa osaks kogukonnast ja leia mõttekaaslasi – üksi nokitsemise asemel saad tuttavaks teiste kogukonna asja ajavate inimestega ja osaks kogukonna arendamise toetavast kogukonnast
✅ Suurenda oma võrgustikku – kogukonna arendajad ja eestvedajad, kohalike omavalitsuste töötajad, akadeemikud, vabaühenduste võtmeisikud, valdkonna juhtivad mõtlejad, riigiesindajad jpt – tõenäoliselt leiad päevalt kedagi, kes saab Sinu tegemistele hoogu või väljundit pakkuda
✅ Saa uusi teadmisi ja oskusi – õpid valdkonna praktikutelt nippe ressursipõhiseks kogukonna arendamiseks ja suurendad oma arusaama kogukondadest

Eetilised väljakutsed kogukondade arendamises
2024-10-30 11:15 - 13:00
Kogukonna arendajate VEEBINAR “Eetilised väljakutsed kogukondade arendamise valdkonnas”
🗓️ Aeg: 30. oktoober 2024, kell 11.15-13.00
Teemat avab Sarah Banks, Durhami ülikool, Ühendkuningriik
Veebinaril uurime eetilisi küsimusi ja väljakutseid, millega kogukondade arendajad üle maailma silmitsi seisavad. Vaatleme, mida mõistetakse eetika all ja miks see teema on kogukondade arendamise valdkonnas oluline.

Veebinari ettekanne põhineb 2023. aastal välja antud Community Development Journali erinumbril, kus käsitletakse kogukondade arendamise eetilisi küsimusi. Veebinaril tutvustame mõningaid võtmeteemasid, mis on olulised kogukondade arendamise valdkonnas nii Aafrikas, Austraalias, Indias ja Koreas, Leedus ja Ühendkuningriigis.
Veebinaril osalejatel on võimalik jagada eetikaga seotud dilemmasid või küsimusi.
💭Veebinari modereerib Dagmar Narusson, Tartu Ülikool, Ühiskonnateaduste Instituudi kogukonnatöö lektor ja sotsiaalse innovatsiooni teadur, kogukondade uurimisrühma juht.
Sarah Banks on Durhami ülikooli sotsioloogia osakonna professor ning sotsiaalse õigluse ja kogukonna keskuse asutaja ning kaasdirektor. Ta tunneb erilist huvi sotsiaaltöö ja kogukondade arendamise eetika ning osalustegevus uuringute eetika vastu.
Sarah toimetas koos Peter Westobyga raamatut eetikast, võrdsusest ja kogukonna arengust (Ethics, Equity and Community Development, Policy Press, 2019) ning koos Linda Shevalleri ja Pradeep Narayananiga oli kogukondade arendamise eetika ajakirja Community Development Journal erinumbri kaastoimetaja (jaanuar 2023, https://academic.oup.com/cdj/issue/58/1).

✍️ Osalemiseks palume registreeruda lingil
Veebinari Zoomi link saadetakse osalejatele 28. oktoobril.
🎬 NB! Veebinar salvestatakse ja seda on võimalik nädala jooksul järele vaadata. Selleks tuleb samuti registreerida osalemise lingi alt.
Veebinar toimub inglise keeles, olemas ka tõlge eesti keelde.
Veebinar on osa Siseministeeriumi strateegilise partnerluse raames läbi viidavast „Kogukonnakeskse lähenemisviisi rakendamine 2023–2026“ tegevusplaanist, mille on välja töötanud ja viivad ellu MTÜ Rahvaülikoolide Liit ja MTÜ Maakondlikud Arenduskeskused koostöös Tartu Ülikooli ühiskonnateaduste instituudi, SA Eesti Koostöö Kogu ja OÜ Toimevõimendiga. Veebinaril esineja, Sarah Banks teeb oma ettekande pro-bono ehk siis vabatahtlikult näidates sellega kuivõrd oluliseks ta peab kogukondadega tööd.

Kogukonna kriisiplaani koostamine
2024-11-23 10:30 - 16:30, 2024-12-07 10:30 - 16:30
Koolituse “Kogukonna kriisiplaani koostamine” fookuses on ühelt poolt elanikkonnakaitse olulisuse mõtestamine tänapäeva ühiskonnas ja kogukonna rolli mõistmine selles, aga ka eelduste loomine kogukonna kriisivalmiduse tõstmiseks.
Hea võimalus viimase osas on alustada kriisiplaani koostamisest – nii saab läbi mõeldud

täna juba kogukonnas olemasolevad ressursid;
kogukonna liikmete roll ja vastutus;
kogukonna koostööpartnerid kriisikindluse saavutamisel;
kogukonna riski- ja kriisikommunikatsioon ja selle seotus kriisiplaaniga;
jätkutegevused peale kriisiplaani valmimist.

Koolitus annab osalejatele praktilisi tööriistu ja soovitusi, kuidas kogukonna kriisiplaani koostada.
MILLAL JA KUS?
Kaks samasisulist ja ühepäevast koolitust toimuvad

23. novembril Pärnus, Pärnu Rahvaülikoolis ja
7. detsembril Rakveres, Juhan Kunderi Rahvakoolis.

Registreeri siin lingil: https://forms.gle/ta3htiJz3WiuvBVr5 hiljemalt 19. novembriks!
KELLELE?
Ootame koolitusele loetletud maakondade omavalitsustes tegutsevate kogukondade eestvedajaid ja liikmeid. Maakonnad: Pärnumaa, Läänemaa, Saaremaa, Hiiumaa, Raplamaa, Järvamaa, Lääne-Virumaa, Ida-Virumaa.
NB! Ühe koolitusgrupi suurus on kuni 20 inimest.
Mida mõtleme sõna kogukond all?
Seda teemat käsitledes peame kogukondade all enamasti silmas kogukondi asukoha alusel ehk küla- ja linnakogukondi. Samas on oodatud ka kõik huvist lähtuvad kogukonnad, näiteks erinevad seltsingud ja ühendused.
ÕPIVÄLJUNDID
Koolituse lõpuks osaleja

teab elanikkonnakaitse mõistet ja mõtestab kogukonna rolli selles;
teab, mis asi on kogukonna kriisiplaan ja millest lähtuda selle koostamisel;
teab kogukonna ressursside kaardistamise põhimõtet ja vajadust.

AJAKAVA
10.30 – 11.00 Kogunemine. Tervituskohv ja amps
11.00 – 12.30 Koolitus
12.30 – 13.15 Lõunapaus
13.15 – 14.45 Koolitus
14.45 – 15.00 Jalasirutuspaus
15.00 – 16.30 Koolitus
16.30 Asume koduteele!
KOOLITAJA
Koolituspäeva viib läbi Kristi Aav. Kristi on koolitajana tegutsenud üle kümne aasta. Viimased viis aastat on ta olnud eelkõige keskendunud elanikkonnakaitse ja ohutushoiu teemadele ning just kogukondade toetamisele ja toimevõimekuse suurendamisele. Selleks kombinatsiooniks on andnud võimaluse nii töö Päästeametis, vabatahtlik tegevus Naiskodukaitses kui ka õpingud Tartu Ülikooli magistriõppe erialal “Kogukondade arendamine ja sotsiaalne heaolu”.
Kristi Aav: “Minu suurimaks kireks on koostöö kogukondadega ja anda enda panus kogukonna paremasse toimimisse. Usun, et igas kogukonnas on olemas väärt ressurisid, tuleb vaid saavutada usaldus ja avatus ning leida õiged meetodid nende avastamiseks. Kuidas omavahel siduda kogukonna ressursid ja kogukonna kriisiplaan, siis sellest täpsemalt juba koolituspäeval”.
KORRALDAJAD
Koolituspäev viiakse ellu koostöös Pärnu Rahvaülikooliga ja see onosa Siseministeeriumi strateegilise partnerluse raames läbi viidavast „Kogukonnakeskse lähenemisviisi rakendamine 2023–2026“ tegevusplaanist, mille on välja töötanud ja viivad ellu MTÜ Rahvaülikoolide Liit ja MTÜ Maakondlikud Arenduskeskused koostöös Tartu Ülikooli ühiskonnateaduste instituudi, SA Eesti Koostöö Kogu ja OÜ Toimevõimendiga.

KOV arenguprogramm: Dialoog kogukonnaga
2025-01-01 00:00 - 2025-04-02 00:00
Praktiline programm on mõeldud omavalitsuste juhtidele ja ametnikele, kellel soov arendada kohalikku elu paremas dialoogis kodanikega. Teist korda kohalikele omavalitsustele pakutav arenguprogramm annab oskused kaasamisest ja dialoogiliste vestlusringide korraldamisest, et seeläbi soodustada kohalikul tasandil avatud ning kogukonnast lähtuvat valitsemist.
– MIKS?
21. sajandi omavalitsus ei peaks olema vaid teenusepakkuja ja kõike eluks vajalikku (demokraatia, usaldus, sidusus, heaolu) ei saa teenustega tagada. Kogukonnast lähtuv omavalitsus on demokraatia hoidja ning arendab elu dialoogis kodanikega. „Dialoog kogukonnaga“ on kohalikele omavalitsustele loodud arenguprogramm, mis annab oskused dialoogiliste vestlusringide korraldamiseks, et seeläbi soodustada kohalikul tasandil avatud ning kogukonnast lähtuvat valitsemist.
– KELLELE?
Programm on mõeldud julgetele ja praktilisele õppimisele avatud omavalitsuste juhtimistasandi inimestele (valla/linna juhid, abivallavanemad/abilinnapead, arendusjuhid, kommunikatsioonijuhid jt), kelle töö eeldab kodanike kuulamist, kaasamist ning koostööd kogukondadega. Grupis saab osaleda kuni 14 inimest.
– KUIDAS?
Neli kuud kestev praktiline õpe toimub 2025. aasta jaanuarist aprillini ja selle käigus viib õppija läbi ka dialoogi oma kogukonnas. Koolituspäevade kuupäevad: 15.01.2025 (Tallinnas), 29.01.2025 (Tallinnas), 12.02.2025 (asukoht selgub), 5.03.2025 (asukoht selgub), 2.04.2005 (asukoht selgub).
Koolituspäevade põhiteemad:

Kogukonnast lähtuv valitsemine.
Dialoog ja selle erinevad tähendused.
Dialoogi kavandamine. Teema leidmine. Küsimuse sõnastamine.
Dialoogi kui meetodi läbiviimine.
Kuulamise ja vestluse tasandid.
Kaasaegne lähenemine kogukonna arendamisele.
Praktiseerimiskogemuse analüüs ja õppetunnid tulevikuks.

Programmi viib ellu Eesti Koostöö Kogu koostöös kaasamispraktikute Piret Jeedase ja Triin Rõõmusoksaga.
Millise kogemuse said esimeses lennus osalejad?
“Dialoogihoidja roll erineb märgatavalt minu senisest juhtimiskogemusest. Ma pean dialoogiformaati väga heaks just suuremaid inimeste gruppe hõlmavate küsimuste lahendamisel. Dialoog kogukonnaga võtab osaliselt kindlasti pingeid maha“, tõdes programmis osalenud Rapla abivallavanem Rain Terras, kes kutsus kogukonda dialoogi pidama puuduvate lasteaiakohtade teemal.
Siin eelmise lennu kogemused ja kokkuvõte: https://bit.ly/3VINHvI

Hõlbustajate treeningud
2025-01-07 - 2025-02-12
2025. aastal alustab treeninguid teine lend hõlbustajaid, et testida koos kogukondadega ressursipõhist lähenemist (ABCD lähenemine ehk assets based community development).
KELLELE?
Treeningutele ootame osalema Põlvamaa, Jõgevamaa, Harjumaa, Järvamaa, Viljandimaa ja Pärnumaa ning Hiiumaa MAK vabaühenduste konsultante. Lääne-Virmaalt osaleb meie partnerina Leader tegevusrühm Partnerid ja Hiiumaalt on koostööpartneri otsingud käimas. Konsultantidele ootame partneriks Tartu Ülikooli õppekava Kogukondade arendamine ja sotsiaalne heaolu vilistlasi.
MILLAL JA KUS?
Kavas on 3 praktilist koosõppimise päeva: 7. jaanuar 2025 Tartus, 30. jaanuar 2025 Tallinnas ja 11.-12. veebruar 2025 Pärnus.
Treeningu sisu kujuneb vastavalt kokkutulevale grupile, aga põhifookus on erinevatel tööriistadel, mis toetavad ABCD lähenemist.
Kui kõhkled või soovid lisainspiratsiooni, soovitame lugeda: esimese lennu testimise kogemustest.
Juhul kui oled huvitatud, võta ühendust 19. detsembriks projektijuhi Eha Paasiga, ehapaas@gmail.com Ehale võib ka julgelt helistada, küsida, arutada. Tel. 5170214

Kogukondade arengufaaside määratlemise õppepäev!
2025-01-09 10:00 - 16:30 | Veski 69, Tartu
Hea kogukonna arendaja, omavalitsuse kogukonnatöö spetsialist, kogukonna eestvedaja, huviline!
Kutsume Sind osalema kogukondade arengufaaside määratlemise metoodika õppepäevale 9. jaanuaril 2025 Tartus Veski tänav 69 (Avatud Meele Instituudi saalis).
MILLEGA TEGEMIST?
Kogukondade roll paikkondade arengus on muutumas järjest olulisemaks. Et seda tööd lihtsustada, paremini planeerida ning mõtestada, oleme koostanud „Kogukondade arengufaaside määratlemise juhendmaterjali“, mis sisaldab endas elluviimise metoodikat ja töövahendit. Õppepäeval harjutame uuendusliku metoodika kasutamist.
MILLIST KASU ANNAB ÕPPEPÄEV?
Päev aitab eestvedajal hinnata kogukonna arengu hetkeseisu, ennetada ebarealistlikke ootusi ning teha teadlikumaid valikuid.
Päev annab omavalitsustele metoodika ja töövahendi hindamaks oma kogukondade hetkeseisu, häid küsimusi dialoogiks ning lahendusi loomuliku arengu toetamiseks.
Päev annab kogukonna arendajatele väärt metoodika ja töövahendi aitamaks kogukondi nende hetkeseisu hindamisel ning otsimaks üheskoos sobivaid lahendusi kogukonna loomuliku arengu toetamiseks.
ÕPPEPÄEV SISALDAB JÄRGMISI TEEMASID:
– kogukonna arengufaasid ja nende tunnused;
– kogukonna eneseanalüüsi küsimustik ja selle kasutamine;
– kogukonna toetaja roll arengufaaside määratlemise protsessis;
– soovituste hindamine ning valikute tegemine koos kogukonnaga.
Päev kestab 10.00-16.00. Kogunemine ning tervituskohv alates 9.30.
Koolitust viivad läbi juhendmaterjali autorid, kogenud kogukonnatöö praktikud Krista Pegolainen-Saar ja Ivika Nõgel (MTÜ Kogukonnateritajad).
Õppepäevale saame vastu võtta kuni 20 osalejat. Õppepäev on praktiline, kaasav ning rohkelt harjutamise võimalusi pakkuv.
Juhendmaterjaliga on eelnevalt võimalik tutvuda aadressil: https://seltsilised.ee/tegevused/arengufaasid/
Õppepäeva maksumus on 95 eurot. (Hinna sees on muuhulgas koolitusmaterjalid ja tervituskohv. Lõunasöök on omal kulul.)
Lisainfo: Ivika Nõgel, tel: 5115914, partnerlus@partnerlus.ee
Õppepäevale saab ennast registreerida kuni 30. detsembrini järgmisel lehel: https://forms.gle/SMmgBjYZZy52zhF1A

Mittekonverents: Kogukonnaministeerium
2025-02-08 10:30 - 15:00 | Vivita Lahenduste Laboratoorium, Telliskivi Loomelinnak, Telliskivi 60a/5,, Tallinn
Registreeru hiljemalt 3. veebruariks: https://shorturl.at/vAloX
Liitu ka Facebooki üritusega: https://fb.me/e/2ESSVrvUS

Videokoolitus: Kogukonna kriisiplaani koostamine
2025-04-11 08:00 - 2026-12-31 17:00
Videokoolituse eesmärk on toetada paikkondlike kogukondade kriisiplaanide koostamist, suurendamaks seeläbi nende kriisikindlust ja elanikkonna kaitsevõimet.
Õpiväljundid
Videokoolituse lõpuks õppija

teab, mis on kogukonna kriisiplaan ja millest lähtuda selle koostamisel;
teab kogukonna ressursside kaardistamise põhimõtteid ja vajadust ning ühte meetodit selleks;
teab, keda on oluline kaasata kogukonna kriisiplaani koostamisel.

Videkoolitus koosneb kolmes teemast, mida on võimalik eraldiseisvalt vaadata. Nendeks on

Kogukonna kriisiplaani eesmärk ja pidepunktid
Kogukonna ressursside kaardistamine
Keda ja kuidas kaasata? Võrgustikutöö

Koolitaja: Kristi Aav
Kristi on koolitajana tegutsenud üle kümne aasta. Viimased viis aastat on ta olnud eelkõige keskendunud elanikkonnakaitse ja ohutushoiu teemadele ning just kogukondade toetamisele ja toimevõimekuse suurendamisele. Selleks kombinatsiooniks on andnud võimaluse nii töö Päästeametis, vabatahtlik tegevus Naiskodukaitses kui ka õpingud Tartu Ülikooli magistriõppe erialal “Kogukondade arendamine ja sotsiaalne heaolu”.
Mõnusat koolitumist!
(1/4) Sissejuhatus

(2/4) Teema 1: Kogukonna kriisiplaani eesmärk ja pidepunktid (kestus: 38 min)

(3/4) Teema 2: Kogukonna ressursside kaardistamine (kestus: 18 min)

(4/4) Teema 3: Keda ja kuidas kaasata? Võrgustikutöö (kestus: 9 min)

Koos rohkem kui üksi – kriisivalmidus kogukonnas
2025-05-05 14:00 - 19:30
📢 Ootame Lääne regiooni maakondade (Pärnumaa, Läänemaa, Saaremaa, Hiiumaa, Raplamaa, Järvamaa) omavalitsustes tegutsevate kogukondade ja kohalike ühenduste/seltside eestvedajaid ja liikmeid koolitusele “Koos rohkem kui üksi – kriisivalmidus kogukonnas”.
🗓️ Koolitus toimub 5. mail Pärnus, Pärnu Rahvaülikoolis (Roheline tn 1b). See on osalejatele tasuta!
Koolituspäeva eesmärk on toetada osalejate teadlikkust ja praktilist valmisolekut kogukondliku kriisikindluse arendamiseks, ühise arusaama kujunemist võtmeisikute rollist, koostöö dünaamikast ning teavituse ja toetamise võimalustest nii ametlikes kui kogukondlikes suhetes.
Õpiväljundid
Osaleja:

mõistab, mis kujundab kogukondlikku kriisikindlust ja millised pingekohad võivad kriisis esile kerkida;
oskab kaardistada kogukonnas nii ametlikke kui mitteametlikke võtmeisikuid ning nende potentsiaali;
teab psühholoogilise esmaabi põhimõtteid ning oskab pakkuda emotsionaalset tuge kriisisituatsioonis;
tunneb ära kriisis inimese abivajaduse esmased märgid;
rakendab sobivaid toetamise tehnikaid lihtsates olukordades;
oskab kavandada kaasavat ja tõhusat teavitust kogukondlikus võtmes;
on läbinud Päästeameti elanikkonnakaitse koolituse: Elanike hädaolukorraks valmisolek.

⏰ Päevakava

14.00 – 14.30 Kogunemine (kohvi/tee ja toekam amps)
14.30 – 16.00 Võtmeisikud nähtavaks! – Kogukondlik tugevus ja vastupanuvõime (koolitaja: Karin Luts)
Kuidas kogukonnas tekivad nähtamatud, kuid väga olulised „kandjad“ – info edastajad, rahustajad, algatajad, liidrid? Kuidas neid ära tunda ja toetada, sõltumata ametikohast?

Mis on kogukondlik kriisikindlus: usaldus, rollid, nähtamatu töö
Võtmeisikud: ametlikud vs mitteametlikud, spontaanliidrid, „inimesed, kelle poole minnakse“
Kuidas vastupanu ja koostöö põrkuvad kogukonnas (minijuhtumid ja analüüs)
Kaardistusharjutus: “Minu kogukond – kes on tegelikud kandjad?”
Arutelu: mida nad vajavad, et nad kriisis jaksaks ja tahaks tegutseda?

16.00 – 16.15 Vitamiinipaus
16.15 – 17.45 Psühholoogiline esmaabi kogukondades: toetamine kriisihetkel (koolitaja: Karin Luts)

Mis on psühholoogiline esmaabi ja milleks see vajalik on?
Kuidas ära tunda stressi ja ärevuse ilminguid?
Toetava suhtlemise põhialused: kohalolu, kuulamine, ühendamine
Mida mitte teha: soovitused ja piirid
Rolliharjutused: “Kuidas sa lähened inimesele, kes vajab tuge?”

17.45 – 18.00 Vitamiinipaus
18.00 – 19.30 Päästeameti elanikkonnakaitse koolitus: Elanike hädaolukorraks valmisolek (Päästeameti koolitajad)
📝 Registreeri enda osalemine hiljemalt 30. aprilliks järgmisel lingil: https://shorturl.at/S0UpH
Vaata ka koolituse kuulutust.

Inimesest algab! Kogukond kriisiks valmis
2025-05-06 14:30 - 18:30
📢 Ootame Ida regiooni maakondade (Lääne-Virumaa ja Ida-Virumaa) omavalitsustes tegutsevate kogukondade ja kohalike ühenduste/seltside eestvedajaid ja liikmeid koolitusele “Inimesest algab! Kogukond kriisiks valmis”.
🗓️ Koolitus toimub 6. mail Rakveres, Juhan Kunderi Rahvakoolis (Niine tn 4). See on osalejatele tasuta!
Mida teadlikum on igaüks meist üksikisikuna, seda tugevamaks saame kasvatada ka kogukonna kriisikindlust.
Koolitusel keskendume nii

psühhosotsiaalse kriisiabi (sh psühholoogilise esmaabi) teemadele – riigi rollile ja panusele ning mida mina isiklikult saan teha;
elanikkonnakaitse teemadele – riigi rollile ja panusele ning minu kui inimese valmisolekule;
kogukonna kriisikindlusele – kuidas saame eelneva kogukonna heaks tööle panna.

Koolituspäeva eesmärk on toetada osalejate teadlikkust ja praktilist valmisolekut kogukondliku kriisikindluse arendamiseks – ühise arusaama kujunemist nii psühhosotsiaalse kriisiabi (sh psühholoogilise esmaabi) kui ka elanikkonnakaitse teemadel, võtmeisikute rollist, koostöö dünaamikast ning teavituse ja toetamise võimalustest nii ametlikes kui kogukondlikes suhetes.
⏰ Päevakava

14.00 – 14.30 Kogunemine. Kohvi & toekam amps
14.30 – 16.00 Psühholoogiline esmaabi kogukondades: toetamine kriisihetkel (Sotsiaalkindlustusameti esindaja)
Igas kriis on ka sotsiaalkriis. Mida tähendab psühhosotsiaalne kriisiabi ja psühholoogiline esmaabi? Igaüks meist saab olla valmis teisi kriisiolukorras märkama ja toetama. Keskendume psühholoogilise esmaabi andmisega seotud ABC-le.
16.00 – 16.10 Vitamiinipaus
16.10 – 17.40 Elanikkonnakaitse koolitus – „Elanike hädaolukorraks valmisolek“ (Päästeameti esindaja/d)
Keskendume teemadele, mis aitavad valmistuda erinevateks kriisiolukordadeks nii Eestis üldisemalt kui ka igaühel oma kodukohas. Päästeamet räägib võimalikest ohtudest ja hädaolukordadest, tutvustatakse erinevaid infokanaleid, kust leida abi ohtude kohta, kodustest kriisivarudest, ohuteavitusest, varjumisest ja evakuatsioonist.
17.40 – 17.50 Vitamiinipaus
17.50 – 18.35 Kriisivalmidus kogukonnas. Mida kogukond selle infoga peale võiks hakata? (Heleriin Jõesalu, Eesti Rahvaülikoolide Liit)
Arutame koos, kuidas eelnevad teadmised ja oskused kogukonna heaks tööle panna. Mida saame teha, et suurendada kogukonna kriisikindlust.
18.35 Asume koduteele
📝 Registreeri enda osalemine hiljemalt 4. maiks järgmisel lingil: https://forms.gle/deyiym66Fb862Kba9
Vaata ka koolituse kuulutust.

Koolitus “Kuidas luua edasiviivat ja austavat dialoogi eri osapoolte vahel?”.
2025-06-04 - 2025-08-26
Suur rõõm on kutsuda kõiki huvilisi meie esimesele kolmepäevasele avalikule dialoogikoolitusele “Kuidas luua edasiviivat ja austavat dialoogi eri osapoolte vahel?”.
Kolmepäevane praktiline koolitus sisaldab kaks füüsilist kontaktpäeva ning virtuaalset järelkohtumist.
4.-5. juuni 2025 kell 10:00-16:30 Tallinnas
26. august 2025 kell 14:00-16:00 virtuaalne järelkohtumine
KOOLITUS ON SULLE KASULIK KUI SOOVID:
luua osapoolte vahel usalduslikke suhteid;
arutada erinevate gruppidega läbi olulisi teemasid (sh keerukaid);
kuulata ja jõuda parema üksteisemõistmiseni;
kutsuda ellu muutusi sihtrühmi sisukamalt kaasates.:
KELLELE KOOLITUS ON MÕELDUD?
Avaliku ja erasektori juhid ning spetsialistid, kelle töö eeldab kogukondade või huvirühmade kaasamist (KOV-ide ametnikud, kultuuri- ja haridusasutuste spetsialistid jne).
Ettevõtted, kes soovivad luua usaldust ja kahepoolset suhet naabruskonna ja kogukonnaga.
Katusorganisatsioonid, kes loovad koostööd liikmete vahel.
Kogukondade eestvedajad (nt külavanemad, kodanikekogude juhid).
HIND on 410 eurot (ei lisandu käibemaksu). Hind sisaldab kahte koolituspäeva Tallinnas koos kohvipauside ja õppematerjalidega (lõuna on osaleja enda panus) ning virtuaalset jätkukohtumist augustis.
REGISTREERUMINE 18. MAI, lingi ja lisainfo leiad siit!
Koolitust korraldab Eesti Koostöö Kogu. Alates 2022. aastast on Eesti Koostöö Kogu tegelenud avaliku sektori dialoogi- ja kaasamisoskuste arendamise ning arutelukultuuri edendamisega. Koostöö Akadeemia koondab Eesti Koostöö Kogu poolt pakutavaid dialoogi- ja arutelukultuuri edendavaid koolitusi, loenguid ja sündmusi.

Kogukonnad kui ressurss KOV kriisikomisjonidele!
2025-08-26 09:45 - 2025-08-27 13:30
📣 Hea Lääne regiooni KOV kriisikomisjoni liige – ootame sind koolitusele “Kogukonnad kui ressurss KOV kriisikomisjonidele!”
Viimastel aastatel on palju tähelepanu pööratud linnade ja valdade kriisikomisjonide tööle. Selge on kriisireguleerimise kord kuni kohaliku omavalitsuse tasandini. Vähem oleme mõtestanud seda, kuidas kohalikul tasandil erinevaid kogukondi kaasata, et seeläbi nii üksikisikute kui ka piirkonna kriisivalmidust suurendada.
✅ Sihtrühm: Ootame koolitusele Lääne regiooni KOVide kriisikomisjonide liikmeid. Väga oodatud on kriisikomisjonide juhid ja/või kriisikomisjonide või kogukondadega seotud arendustööde eest vastutavad isikud (nt siseturvalisuse ja/või kogukonnatöö spetsialistid jne).
Grupi suurus: kuni 20 osalejat
Kahepäevane koolitus toimub 26. – 27. august 2025, Maria talus (Kõpu küla, Tõstamaa osavald, Pärnu).
✅ Koolituse tulemusel oskab osaleja mõtestada kogukonna mõistet ning teab tänapäevast lähenemist kogukondade arendamisele (ressursipõhine kogukonna arendamine ehk Asset Based Community Development). Ta suudab oma töös näha kogukonna ressursse ja teab, kuidas kogukonna tasandil kogukonnaliikmeid paremini kriisitegevuste planeerimisse kaasata.
✏️ Registreeri hiljemalt 19. augustil järgmisel veebilehel: https://forms.gle/BVS14D1B3VbcYfto9
Koolitus on planeeritud ööbimisega. Eeldame, et osalejad saavad osaleda mõlemal päeval.
Koolitus on osalejatele tasuta!
👉 Vaata koolituse kutset!

Päevakava
26. august
09.45 – 10.00 Kogunemine & tervituskohv
10.00 – 10.20 Sissejuhatus: Kes me oleme ja miks räägime kogukondade kriisiteemadest?
10.20 – 11.10 Kogukonna tähendused (arutame koos)
11.10 – 11.30 Miniloeng: Kogukond kui ressurss ja ABCD lähenemine
11.30 – 11.50 Kohvipaus
15.50 – 13.00 Jätkame ressursipõhise lähenemisega
13.00 – 14.00 Lõunapaus
14.00 – 14.30 Ressursside avastamine ühises liikumises
14.30 – 15.30 Kogukond ja kriis – kuidas ollakse täna kogukondades kriisiks valmis, omavaheline kommunikatsioon. Jagame praktikaid
15.30 – 15.45 Kohvipaus
15.45 – 16.30 Kogukonna kriisitöövihik ja ressursside avastamine läbi küsitluse
16.30 – 17.30 Kohaliku omavalitsuse ja kogukonna partnerlus kriiside teemal (eelduste kaardistamine)
18.00 Õhtusöök
20.00 Parimad praktikad kriisis ja nende jagamine saunalaval
27. august
09.00 – 09.05 Sissejuhatus päeva
09.05 – 09.20 Päästeameti tegevused, rahastusvõimalused ja ootused kogukondade kriisivalmiduse suunal Lääne regioonis, Irje Tammeleht, Ennetusbüroo juhataja
09.20 – 10.30 Kriisisituatsioonide läbimängimine kogukonna vaatest
10.30 – 10.45 Jalasirutuspaus
10.45 – 12.30 Jätkame läbimänguga
12.30 – 13.00 Kokkuvõttev arutelu
13.00 Lõunasöök. Asume koduteele!
Koolitajad: Kristi Aav ja Eiko Tammist
Kristi Aav on koolitajana tegutsenud üle kümne aasta. Viimased viis aastat on ta olnud eelkõige keskendunud elanikkonnakaitse ja ohutushoiu teemadele ning just kogukondade toetamisele ja toimevõimekuse suurendamisele. Selleks kombinatsiooniks on andnud võimaluse nii töö Päästeametis, vabatahtlik tegevus Naiskodukaitses kui ka õpingud Tartu Ülikooli magistriõppe erialal “Kogukondade arendamine ja sotsiaalne heaolu”.
Eiko Tammist omab turvalisuse valdkonnas viieteist aastast kogemust, olles töötanud ka Päästeametis, Sisekaitseakadeemias ning seisnud vabatahtliku päästjana kogukonna turvalisuse eest. Ühtlasi kuulub ta Eesti Päästemeeskonda ning on osalenud kahel välismissioonil. Eiko on koostanud ka Kogukonna kriisitöövihiku, mis aitab kogukondadele end kriisiks ette valmistada. Täna töötab Eiko Viljandi vallas kogukonnatöö spetsialistina ja on samuti Tartu Ülikooli magistriõppekava „Kogukonna arendamise ja sotsiaalse heaolu“ vilistlane.
Koolitus on osa Siseministeeriumi strateegilise partnerluse raames läbi viidavast „Kogukonnakeskse lähenemisviisi rakendamine 2023–2026“ tegevusplaanist, mille on välja töötanud ja viivad ellu MTÜ Rahvaülikoolide Liit ja MTÜ Maakondlikud Arenduskeskused koostöös Tartu Ülikooli ühiskonnateaduste instituudi, SA Eesti Koostöö Kogu ja OÜ Toimevõimendiga.

Tasuta konsultatsioon KOVidele! Koosloomelised otsustusprotsessid
2025-09-14
📢 Tähelepanu, kohalikud omavalitsused: olete mõne valdkonnaga seoses ühise nägemuse otsingul? Või parasjagu lahendamas mõnda kompleksset probleemi? Langetamas kogukonnas rasket otsust?
DD Sihtasutuse meeskond on valmis nõustama kohalikke omavalitsusi kogukondadega koosloomeliste otsustusprotsesside disainimisel.
DD Sihtasutuse konsultantidel on põhjalik kogemus kaasamisprotsesside disainimisel ning omavalitsuse tasandil otsustusprotsesside juhtimisel. DD Sihtasutus on mittetulundusühing, kes on üle 20 aasta algatanud ja vedanud projekte ja algatusi kodanikuühiskonna arenguks.
Konsultandid, kes nõu annavad:

Christo Alliksoo on kohalikes omavalitsustes aidanud eest vedada mitmeid haridusvaldkonna protsesse, muuhulgas aidanud teha koos kogukonnaga valusaid haridusvõrgu otsuseid.
Martin A. Noorkõiv on pikaajalise kogemusega kodanikuühiskonna eestvedaja, kel on põhjalikud kogemused päriselt toimivate kaasamisprotsesside ja arutelude disanimisel ning strateegiate loomisel.
Joanna Kurvits on aidanud kohalikel omavalitsustel koostada strateegiaid ja arengukavasid kõigis KOVi ülesanneteks olevates valdkondades, sh kaasates külaseltse ja kogukondi ning viinud läbi mitmeid kaasamisprotsesse nii kohalikul kui riiklikul tasandil.
Petrik Saksil on kogemus võrgustike ehitamise ja arendamisega erinevates kogukondades ja mittetulundusühingutes ning põhjalik kogemus noorte kaasamises ühiskonnaellu

Oktoobrist detsembrini on DD meeskonnal võimalik konsulteerida kuni 5 kohaliku omavalitsuse meeskonda.
OLUKORRAD, KUS SAAME ABIKS OLLA:
✅ Kogukonnas/omavalitsuses ei ole selget ühtset nägemust, kuidas mingi valdkonnaga võiks edasi liikuda ning lihtsalt kaasamine ei pruugi olla piisav.
✅ Ühes valdkonnas või piirkonnas on kompleksne probleem, mis eeldab nii ühise lahenduse kokku leppimist kui kogukonna panust selle lahendamisse.
✅ Kogukonnas on vaja langetada otsus, mille kõik variandid on kogukonnale üht või teistpidi rasked, kuid soovitakse leida kogukonnale kõige sobivam lahendus ning saada ka kogukond selle nimel kaasa tegutsema.
NÄITED, MILLEGA EI SAA ABIKS OLLA:
🔲 Kuidas püsivat kogukonda käima lükata või kogukonna panust KOVi suurendada (aga protsess ise võib olla selle käimalükkaja).
🔲 Vanades konfliktides kogukonna lepitame (aga taaskord, uus ühtne protsess võib olla üks osa lahendusest).
MIDA TÄPSELT PAKUME:
👉 Üks põhjalik konsultatsioonisessioon (2h), mille põhjal töötame koos välja koosloomelise protsessi plaani, kuidas koos kogukonnaga lahenduse või otsuseni jõuda. Plaanis kirjeldame ära, mis teemadel-küsimustel kaasamiskohtumised peaksid toimuma, keda kaasata ning mis meetodeid kasutada. Arvestame korraldusmeeskonna võimekustega, sh leiame viisid rakendada dialoogi oskuseid.
👉 Kaks järelkonsultatsiooni protsessi käigus (1 h), kus saame arutada elluviimisel kujunenud väljakutseid ning vajadusel plaani koos täpsustada.
👉 Konsulteerime kuni viit meeskonda.
ANNA ENDAST MÄRKU

Registreeri enda huvi siin vormis 14. septembriks
Suurema arvu huviliste puhul nõustame eelisjärjekorras esimesena registreerunuid. Kui näeme, et me ei saa esitatud probleemi osas piisavalt hästi abiks olla, võime valida ka järjekorras järgmised.

Nõustamine toimub projekti “We Make Transition” raames. Projekti “We Make Transition” kaasrahastab EL Interreg Läänemere piirkonna programm. Loe lähemalt: https://dd.foundation/et/interregwemaketransition/

Kogukonna Arendamise Inspiratsioonipäev (KAI) 17. september Pärnus
2025-09-17 10:30 - 16:30 | Roheline 1B, Pärnu
📣Kogukonna Arendamise Inspiratsioonipäev ehk KAI tuleb jälle ja on järjekorras juba kolmas! Kohtume 17. septembril Pärnus, Nooruse Majas (aadress: Roheline 1B, Pärnu).
🤝Inspiratsioonipäev on kohtumispaik ja ühise mõtteruumi loomise koht kogukondade arendamise vajalikkusest ja võimalustest Eestis. Oled Sa kogukonna arendaja, eestvedaja või liige, kohaliku omavalitsuse esindaja, mõne arendusorganisatsiooni töötaja, akadeemik või tudeng – inspiratsioonipäevalt saad uusi tutvusi, värskeid ideid ja teadmisi kogukonna arendamisest.
Selle aasta teemaks on vastupanu. Viimastel aastatel kuuleme üha enam lugusid kogukondadest, kes seisavad vastu muutustele – olgu teemaks metsaraie, tuuleparkide rajamine või kohalike koolide sulgemine. Esmapilgul võib jääda mulje, et kogukonnad on järjekindlalt millegi vastu või keeravad tülli nii omavahel, kohaliku omavalitsusega ja/või mõne riigiasutusega. Kuid kui vaatame sügavamale, näeme, et vastupanu pole pelgalt vastu olemine, vaid hoopis hoolimise ja vastutustunde väljendus.
Vastupanu on tähenduslik – selles peitub soov kaitsta oma elukeskkonda, kogukonna identiteeti, ressursse ja/või elustiili. See on aktiivne tahe hoida sidet koha, inimeste ja väärtustega. Vastupanu ei tohiks olla takistus arengule, vaid kutse mõtestatud dialoogiks. Kuidas selleni kogukonnas või koos kogukonnaga jõuda? Kuidas vastupanuga tegeleda?
Inspiratsioonipäeva jooksul
✅ mõtestame ja mõistame paremini vastupanu olemust;
✅ kuuleme lugusid, mis peegeldavad näiteid elust enesest ja toovad nähtavaks eri osapoolte mõtted, hoiakud, tunded;
✅ õpime koos, kuidas vastupanuga paremini toime tulla ja dialoogini jõuda.
🎤Inspiratsioonipäeva viivad läbi Koidu Tani-Jürisoo (Avatud Meele Instituut) ja Piret Jeedas (Ruumi Loomine).
💭Kogemuslugusid jagavad Marge Trumsi Ruusa kogukonnast (Räpina vallavolikogu liige ja kultuurikorraldaja), kaasamisspetsialistid Risto Sepp ja Elor Ilmet ning kaasamiskoordinaator Susanna Kuusik Riigimetsa Majandamise Keskusest, Merilin Aaslaid Päästeametist (Lääne regiooni ennetusbüroo juhataja), Kadri-Aija Viik Saarde vallavolikogust (aseesimees), Uudo Laane Nooruse Majast (Rääma linnaosa kogukond), Külli Vollmer SA Harju Ettevõtlus- ja Arenduskeskus (vabaühenduste konsultant) ja Annegrete Johanson, MTÜ RuaCrew.
⌚Alustame kogunemisega kell 10.30, päevaga kell 11.00 ja lõpetame 16.15.
🗓️Anna enda osalemissoovist teada hiljemalt 4. septembril järgmisel lingil: https://forms.gle/BZRpgs7tkBj3hqtp9
Kohtade arv on piiratud ning osalejate arvu täitumisel registreerumine suletakse!
Alates kell 16.20 on soovijatel võimalik osaleda majatuuril. Nooruse Majal on pikk ajalugu – tegutsetakse nii kultuurikeskuse kui ka rahvaülikoolina, kuid kindlasti läbi aegade ka kogukonnamajana Rääma linnaosa rahvale. Samuti on Nooruse Maja kerksuskeskus – Uudo Laane, maja direktor, räägibki sellest, kuidas selleni jõuti ja koos saab külastada hoovis asuvaid uudseid pommivarjendeid.
Sündmuse kava leiad ka siit KAI kutse 2025
Kogukonna arendamise inspiratsioonipäev toimub Siseministeeriumi strateegilise partnerluse “Kogukonnakeskse lähenemisviisi rakendamine 2023–2026” raames. Strateegilise partnerluse elluviimiseks teevad koostööd MTÜ Maakondlikud Arenduskeskused, Tartu Ülikool (Ühiskonnateaduste Instituut), Eesti Rahvaülikoolide Liit, Eesti Koostöö Kogu, OÜ Toimevõimendi.
Lisainfo:
Eha Paas (tel. 517 0214, ehapaas@gmail.com) ja Kadri Pau (tel. 566 48135, kadri.pau@arinouandla.ee)
Kohtumiseni!
Eesti Rahvaülikoolide Liit
MTÜ Maakondlikud Arenduskeskused
Tartu Ülikooli ühiskonnateaduste instituut
Eesti Koostöö Kogu
OÜ Toimevõimendi

Online seminar Kogukonna roll vanemaealiste terviseharituses
2025-11-13 14:00 - 15:30 | veebis, saadetakse registreerunutele
Kogukonna arendajate veebiseminar, 13. novembril, algusega kell 14.00
(NB! Planeeritud toimumisaeg 15.00 – 16.30 on muutunud. Uus toimumisaeg on 14.00 – 15.30).
Teemat avab Jekaterina Zavolner, Tallinna Ülikooli Haapsalu Kolledži Kogukonnatöö vananevas ühiskonnas esimese lennu vilistlane. Jekaterina tutvustab oma magistritööd, kus ta uuris kogukonna rolli vanemaealiste terviseharituses Juudi kogukonna näitel.
Jekaterina: „Mis siis, kui vanemaealiste tervise ja heaolu võti peitub hoopis kogukonna südames? Minu uurimus näitab, et tugev sotsiaalne kapital võib aidata vanemaealistel püsida tervemana, enesetõhusamana ja väärikana. Esitluses räägin, kuidas Juudi kogukond kujundab liikmete terviseharitust ja aitab neil vanemas eas toime tulla.”
Lisaks ettekandele oleme planeerinud arutelu, saab mõelda kuuldule ja luua seoseid oma kogukondadega.
Modereerib Eha Paas, Eesti Rahvaülikoolide Liidu projektijuht
Palume oma osalemisest teada anda 10. novembriks siin! Registreerunutele saadetakse link 11. novembril e-postile.
Veebiseminar on osa Siseministeeriumi strateegilise partnerluse raames läbi viidavast „Kogukonnakeskse lähenemisviisi rakendamine 2023–2026“ tegevusplaanist, mille on välja töötanud ja viivad ellu MTÜ Rahvaülikoolide Liit ja MTÜ Maakondlikud Arenduskeskused koostöös Tartu Ülikooli ühiskonnateaduste instituudi, SA Eesti Koostöö Kogu ja OÜ Toimevõimendiga.

Arengupäev “Koostöö – kuidas seda luua ja hoida?”
2025-11-19 09:30 - 16:00 | Pärnu-Jaagupi Rahvamaja, Pärnu mnt. 26, Pärnu-Jaagupi
Me teame, et edu võti on koostöö, nii ka meie kogukondades. Kuid see ei sünni iseenesest. Kas me oleme piisavalt mõtestanud, mis see on, kuidas seda luua ja veel olulisemgi – kuidas seda hoida? Arengupäevale ootame osalema nii MTÜde ja kogukondade esindajaid, kohalike omavalitsuste spetsialiste, noorsootöötajaid ja teiste võrgustike liikmeid, kes leiavad, et koostöö kogukonna erinevate osapoolte vahel on oluline ning soovivad seda rohkem mõtestada.

Oleme arengupäeva ülesehitanud nõnda, et seal oleks nii põnevat teooriat, arutlemist kui võrgustumist. Eesmärk on ühiselt õppida, vahetada kogemusi ning leida uusi viise, kuidas muuta koostöö oma kogukonnas teadlikuks, läbipaistvaks ja elujõuliseks.

Ajakava:
9:30–10:00 Kogunemine ja hommikukohv
10:00–10:15 Tervitus
10:15–11:00 I teooriaamps: Kuidas algatada koostööd?
11:00–11:30 Kogemuslugu
12:00–12:45 Lõuna ja võrgustumine
12:45–13:15 KÜSKi võimalused kogukondadele
13:15–14:30 Maailmakohvik
14:30-14:45 Paus
14:45-15:30 Paneeldiskussioon maailmakohviku lauajuhtidega
16:00 Päeva lõpp
Hoia pilk peal ka ürituse facebookil

Arengupäev toimub koostöös Pärnumaa Arenduskeskuse ja Kodanikuühiskonna Sihtkapitaliga.
Registreerimine SIIN!
VTA arvestamine
Koolitust kaasrahastatakse Kodanikuühiskonna Sihtkapitali ning projekti „Pärnumaa innovatsioonikeskus KOBAR” meetme „Atraktiivne piirkondlik ettevõtlus- ja elukeskkond” ning meetme „Maakonna arengustrateegia elluviimise toetusmeede 2024-2027” vahenditest, samuti Pärnumaa Omavalitsuste Liidu ja Tartu Ülikooli poolt.
Igal koolitusel osalenud ettevõttele/organisatsioonile arvestatakse vähese tähtsusega abi (VTA’d). Tegemist on igale ettevõtjale mõeldud riigiabiga, mille ülemmäär 3 aasta peale on 300 000€. Arvestatud täpne summa kujuneb sõltuvalt koolitusel osalenud ettevõtete arvust.

Lisainfo Karoliine Aus, Vabaühenduste konsultant
telefon +372 5307 6570
arenduskeskus.eu

Dialoogiringide infotund
2026-01-08 09:00 - 16:00 | veebis, saadetakse registreerunutele
Soovime 2026. aasta kevadel kutsuda inimesi dialoogiringidesse “Kuidas ma hakkama saan?”. Meid huvitab, kuidas inimesed praegusel geopoliitiliselt äreval ja ebakindlust täis ajal hakkama saavad, mis pakub neile tuge ja kuidas suurendada südikust kogu ühiskonnas.
Dialoogiringid toimuvad 24. märtsil ja 29. aprillil või endale sobival ajal kuni 29. aprillini 2026.

Häid asju üksi ei tee, seega kutsume dialoogiringe läbi viima vabatahtlikke hõlbustajaid.
Anna meile oma huvist märku siin ankeedis ja osale võimalusel 8. jaanuaril online infotunnis.
Võimalus on osaleda kell 9.00 algaval või kell 16.00 algaval infotunnis. Infotund kestab 1 tund.
Saad veebitunnis põhjalikuma ülevaate ettevõtmisest. Ankeet sobib täitmiseks ka juhul, kui sa infotunnis osaleda ei saa, aga soovid algatusse panustada.
Vaata põhjalikumat Dialoogiringidest Eesti Koostöö Kogu kodulehelt või meie veebi uudistest!
Lisainfot saab:
Piret Jeedas
Eesti Koostöö Kogu
hõlbustajate koolitamine
piret@kogu.ee
+3725292242

Mittekonverents "Kohtumised"
2026-02-28 11:00 - 15:00 | Tartu Raudteejaama, Tartu Raudtejaam, Vaksali tn. 6, Tartu
Tartu Ülikooli Ühiskonnateaduste Instituudi Kogukondade arendamine ja sotsiaalne heaolu tudengite eestvedamisel on toimumas mittekonverents “Kohtumised” Oodatud on nii ülikooli tudengid kui ka kõik huvilistest kogukondade arendajad.
Kogunemine Tartu raudteejaamas (Vaksali tn. 6, Tartu) kell 11:00, edasi liigume ühiselt Eesti Loodusuurijate Seltsi majja (Struve 2).
Registreerimine on vajalik lõunasöögi organiseerimiseks.

Koolitus: Kogukonnad kui ressurss KOV kriisikomisjonidele!
2026-03-12 09:30 - 2026-03-13 14:00 | Kõrtsialuse Külalistemaja – Jäägri Grill, Kõrtsialuse küla, Viru-Nigula vald
Ootame koolitusele Ida regiooni KOVide kriisikomisjonide liikmeid. Väga oodatud on kriisikomisjonide juhid ja/või kriisikomisjonide või kogukondadega seotud arendustööde eest vastutavad isikud (nt siseturvalisuse ja/või kogukonnatöö spetsialistid jne). Grupi suurus: kuni 20 osalejat
Kahepäevane koolitus toimub 12-13. märts 2026 Kõrtsialuse Külalistemajas – Jäägri Grill (Kõrtsialuse küla, Viru-Nigula vald, Lääne-Virumaa).
Koolituse tulemusel oskab osaleja mõtestada kogukonna mõistet ning teab tänapäevast lähenemist kogukondade arendamisele (ressursipõhine kogukonna arendamine ehk Asset Based Community Development). Ta suudab oma töös näha kogukonna ressursse ja teab, kuidas kogukonna tasandil kogukonnaliikmeid paremini kriisitegevuste planeerimisse kaasata.
Kirjale on lisatud ka täpsem ajakava ja koolitajate tutvustus.

Registreeri hiljemalt 1. märts järgmisel veebilehel: https://forms.gle/BVS14D1B3VbcYfto9
Koolitus on planeeritud ööbimisega. Eeldame, et osalejad saavad osaleda mõlemal päeval. Koolitus on osalejatele tasuta ja toimub eesti keeles!

Koolitus on osa Siseministeeriumi strateegilise partnerluse raames läbi viidavast „Kogukonnakeskse lähenemisviisi rakendamine 2023–2026“ tegevusplaanist, mille on välja töötanud ja viivad ellu MTÜ Rahvaülikoolide Liit ja MTÜ Maakondlikud Arenduskeskused koostöös Tartu Ülikooli ühiskonnateaduste instituudi, SA Eesti Koostöö Kogu ja OÜ Toimevõimendiga.
Ole meie tegemistega kursis: www.kogukonnaveeb.ee

Lisainfo:
Eha Paas (ehapaas@gmail.com / 5170214)
Eesti Rahvaülikoolide Liit, projektijuht

ABCD testimise kokkuvõttev seminar
2026-03-28 10:30 - 16:30 | Järva-Jaani Muuseumide Keskus, Järva-Jaani
2024 – 2025. aastal testiti Eestis kogukondade arendamisel ABCD (asset based community development) lähenemist ehk ressursipõhist kogukonnaarendust. Testimine toimus 15. Eesti kogukonnas. Kuidas lähenemine toimis, mis olid eduelamused ja kus väljakutsed, sellest kõigest räägime kokkuvõtval seminaril, 28. märtsil Järva-Jaanis.
Ajakava
10.30 – 11.00 Kogunemine. Tervituskohv ja vaba vestlus.
11.00 Sissejuhatus päeva moderaatorilt Eha Paasilt.
11.15 – 11.45 „Kas ABCD töötab Eesti kontekstis? Hõlbustajate kogemus” Tartu Ülikooli õppejõud Merle Linno. Uuendatud juhendmaterjali esitlus, autor Kadi Kass.
11.45 – 12.00 Magistritöö ressursipõhisest kogukondade arendamisest – tulemuste tutvustamine, Eve Tamm-Hinno Tallinna Ülikooli Haapsalu Kolledži magistrant.
12.00 – 13.00 Kogukondade kogemused.
13.00-13.45 Lõuna
13.45 – 14.10 Ühine jalutuskäik. Järva-Jaani kogukonna ühendaja Arto Saar räägib Järva-Jaani ressurssidest, mis kogukonna poolt kasutusse võetud.
14.10 – 15.20 Orino mõisa perfomans.
15.30 – 16.10 Veel kohapealse ressursi avastamist: Järva-Jaani muuseumikeskuse tuur.
16.10-16.30 – Kokkuvõte seminari päevast.
Seminarile oodatakse hõlbustajaid ja kogukondade esindajaid, kes protsessis osalesid. Kel huvi teema vastu, saab ühendust võtta, kohtade olemasolul on võimalus ka teistel huvilistel osaleda. Registreerimine 20. märtsiks lingil: https://forms.gle/6jMjuR45GYFw2xo2A
Lisainfo Eha Paas, ehapaas@gmail.com
ABCD testimine toimus Siseministeeriumi strateegilise partnerluse “Kogukonnakeskse lähenemisviisi rakendamine 2023–2026” raames. Strateegilise partnerluse elluviimiseks teevad koostööd MTÜ Maakondlikud Arenduskeskused, Tartu Ülikool (Ühiskonnateaduste Instituut), Eesti Rahvaülikoolide Liit, Eesti Koostöö Kogu, OÜ Toimevõimendi.
